Regering skuld munisipaliteite R83 miljoenPatricia de Lille. Foto: ANA Die departement van openbare werke en infrastruktuur is diep in die skuld by munisipaliteite – meer as R83 miljoen diep. Min. Patricia de Lille blyk egter nie te bekommerd te wees nie en hou vol haar departement sal die skuld delg. De Lille het Donderdag onthul dat haar departement tans R83 319 809 aan minstens 210 van die land se 257 munisipaliteite verskuldig is, weens munisipale dienste aan staatseiendom gelewer én eiendomsbelasting. Volgens haar wag die departement tans bloot op munisipaliteite om fakture te verskaf en betalings sal verwerk word sodra dié fakture ontvang is. “Die departement van openbare werke en infrastruktuur streef te alle tye daarna om op die hoogte te bly van sy betalings aan munisipaliteite wat dienste aan staatsgeboue verskaf.” Die minister het voorts daarop gewys dat haar departement tussen April en Julie vanjaar sowat R1,26 miljard aan al 257 van die land se munisipaliteite oorbetaal het vir munisipale dienste aan staatsgeboue gelewer, asook eiendomsbelasting. Die departement betaal tans op ŉ maandelikse grondslag R67,2 miljoen aan munisipaliteite. “Die departement betaal nié vooruit nie,” het De Lille beklemtoon. Miljoene nog in dispuut Luidens die verklaring word ŉ bedrag van R170 146 279,32 soos op 31 Julie 2022 tans nog ondersoek, voordat die departement daaraan kan begin dink om dié skuld af te betaal. Die departement doen tans rekonsiliasiewerk om korrekte betaling te verseker. ŉ Bedrag van net meer as R324,5 miljoen is ook in dispuut in terme van eiendomsbelasting en belasting. Dít volg nadat R12 miljoen in verkeerdelike fakture van munisipaliteite ontvang is. Die departement versoek nou munisipaliteite om afstand te doen van rente wat deur ander eienaars geskuld word en eienaarskap van die betrokke eiendom te verifieer, voordat ŉ faktuur uitgereik word. “In sommige gevalle behoort die grond waarop eiendomme van die departement geleë is nié aan die departement nie. Dit hou dus ŉ uitdaging in wanneer fakture ontvang word, aangesien fakturering gegrond is op die grond én die eiendomme daarop,” het De Lille verduidelik. Die minister het egter haar versekering gegee dat haar departement alle geldige en geverifieerde fakture verwerk wat ontvang word binne die vasgestelde tydraamwerk wat deur munisipaliteite aangedui word, aangesien hul fakture binne die gereguleerde 30 dae ná ontvangs van faktuur verskuldig en betaalbaar is. “Die koers van fakture wat binne 30 dae betaal is, het van 96% in Junie 2022 tot 98% in Julie 2022 toegeneem. Dit is ŉ duidelike bewys en voortdurende pogings deur die departement om te verseker dat alle geldige fakture van munisipaliteite – soos met ander krediteure – betyds vereffen word,” s De Lille. Sy het dit ook duidelik gestel dat die betrokke entiteite wat aan haar departement rapporteer tans geen munisipale skuld het nie.